《题蔡生竹里茅檐似野航》
宋代·胡寅

诛茅自结林中屋，林密先删百竿竹。
南山献状漏南亭，北路行竿喧北曲。
谁知江海蔡中郎，岁晚栖栖泊岭阳。
未有净名方丈室，小斋聊寄锦江航。
劝君须学逃名隐，题揭徒然绚黛粉。
诸看郑圃四十年，妙在不知而不愠。
我今亦住茅竹间，身世浑如系缆船。
空间之中何所有，圣门勋业浩无边。
此君且伴幽人趣，时来岂不茅连茹。
瓶罍果醉两三人，会约伊渠杖藜去。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。